runetrust/blame-folketinget-dk huggingface dataset:
Jette Bergenholz Bautrup (S), 2004-03-30:
Hvis sundhedsministeren har hørt nyhederne her til morgen, vil ministeren også kunne nikke genkendende til, at det netop bl.a. i Københavns Amt er et stort problem med lange ventelister for patienter, som skal ind og opereres, og det drejer sig om planlagte operationer.
Frank Aaen (EL), 1999-04-13:
Jeg noterer mig bare, at Venstre fører sig frem som tilhænger af alle de forslag her, der koster penge, og oven i købet i debattens løb har tilføjet, at man også gerne så bilafgifterne sat væsentligt ned, hvilket vil koste et betydeligt milliardbeløb.
Jørn Jespersen (SF), 2003-01-15:
Når statsministeren offentligt siger, at vi nu er i den situation, at hver gang, der kommer en rapport fra Institut for Miljøvurdering, så vil der blive henvist til, at dets direktør er videnskabeligt uvederhæftig og dernæst siger, at det er vi nødt til at forholde os til, så vil jeg gerne have at vide, hvad det indebærer.
Karen Jespersen (S), 2002-11-21:
Jeg synes, at svaret på den diskussion, vi har her, der drejer sig om psykisk syge børn, svage ældre, handicappede, hvor der jo sker en lang række nedskæringer i de enkelte amter og kommuner, er at få kortlagt, hvad det er for et behov, der rent faktisk findes på de her områder, og hvordan man modsvarer det behov.
Per Clausen (EL), 2009-04-17:
Jeg har forholdt mig helt præcist til det konkrete, og jeg har sagt, at vi må tage afstand fra enhver forfølgelse af jøder, også når det sker i sammenhænge, hvor man dækker sig ind under, at man i virkeligheden demonstrerer imod den israelske stat, at man i virkeligheden demonstrerer imod zionisme.
Camilla Fabricius (S), 2019-12-10:
Heldigvis er vi helt enige om det her i Folketinget, og det er noget af det, vi skal løfte og gøre endnu bedre, og det har vi også vist med aftalen om udmøntningen af reserven på socialområdet for 2020, hvor vi har aftalt at få undersøgt anbringelsesområdet nærmere, og mere konkret skal undersøgelsen netop foretages ved den kommende uafhængige retsenhed, som blev aftalt ved satspuljeforhandlingerne.
Jan E. Jørgensen (V), 2025-04-04:
Altså, hvis ordføreren har læst dommen grundigt – og det siger jeg ikke at ordføreren ikke har – så ved hun, at der er en række vittigheder på den her hjemmeside, og der er nogle vittigheder, hvorom anklagemyndigheden, i forbindelse med at sagen er blevet indbragt for Vestre Landsret, siger, at der vil de sådan set have frifindelse, for de kan godt selv se, at der nok ikke er tale om en overtrædelse af racismeparagraffen der, og derudover er der så tre konkrete vittigheder, hvorom domstolen siger, at der nok heller ikke er tale om det i forbindelse med dem.
Karina Lorentzen Dehnhardt (SF), 2022-04-19:
Og det ses bare alt for tit, at ejeren så tørrer sagen af på dørmanden, som påstås at handle på eget initiativ, når unge mødes med beskeden »ikke i aften« eller »det er desværre en privat fest«, når de gerne vil ind at feste med deres venner.
Pia Olsen Dyhr (SF), 2020-04-29:
Sygeplejersker, sosu-assistenter, sosu-hjælpere, læger og portører, der gik på arbejde, som arbejdede over, og som trådte til, selv om de ikke vidste, om det var med livet som indsats; rengøringspersonalet, butiksansatte, alle de ansatte i produktionen, der fortsatte uden at kny; alle de offentligt ansatte og privatansatte, der fortsatte, selv om morgenmødet nu foregik via Skype eller Zoom.
Esben Lunde Larsen (V), 2016-04-19:
Med fødevare- og landbrugspakken vil reguleringen af næringsstoffer fremover blive målrettet de områder, hvor indsatsbehovet er størst, og her er fokus en balanceret beskyttelse, så vi både tilgodeser landbruget og samtidig sikrer, at bl.a. vores havmiljø ikke belastes unødigt med næringsstoffer.
Lise von Seelen (S), 2006-11-08:
Jeg synes bare, at i forhold til de modsatrettede synspunkter, der hedder patientsikkerhed op mod retssikkerhed, retten til egne informationer, skal der findes en balance, og at gå helt til grænsen af den balance, når teknologien ikke er til det, synes jeg personligt er forkert.
Søren Kolstrup (EL), 2000-02-23:
Jeg kan konstatere, at der er enighed om og en fælles forståelse for, at det er vigtigt at sikre afløbene og sikre, at det er lovlige afløb, og derfor vil jeg selvfølgelig vende tilbage til denne sag med en række spørgsmål, så vi kan sikre, at der ikke findes disse åbne afløb og selvfølgelig heller ikke på Fyn.
Lars Dohn (EL), 2012-11-20:
Så derfor håber jeg, at ministeren også vil kaste sit blik på, hvordan man faktisk har arbejdet med boligkommission i Morsø Kommune og virkelig er kommet langt med det, og hvordan Ikast-Brande Kommune har lavet en taskforce, der tager ud og faktisk får fjernet mange af de her boliger.
Anders Samuelsen (RV), 2002-04-03:
De kommer også ned på et lavere niveau, og kan ministeren bekræfte, at også for denne gruppe er det, ligesom for den foregående gruppe, egentlig ikke et spørgsmål om at motivere dem til at komme tilbage på arbejdsmarkedet, men blot et spørgsmål om, at man ønsker, at denne gruppe skal have en lavere ydelse?
Pernille Vermund (NB), 2023-04-25:
Ja, det er det, og det er jo en konsekvens af årtiers forfejlede udlændingepolitik, et forældet asylsystem og politikere, der sætter konventioner højere end hensynet til danskernes frihed og sikkerhed, politikere, der måske tilmed ser konventioner som sådan en form for vestlig sharia.
Nick Zimmermann (DF), 2025-02-20:
Jeg tror, at hver evig eneste gang der har været en diskussion i en eller anden kommune om at opsætte af et af de her kæmpe solcelleanlæg, er der også mindst lige så mange borgere, der er virkelig kede af, at det bliver opstillet – senest i min egen, jeg var lige ved at sige baghave i Østjylland, hvor der lige nu er planer om tre kæmpemæssige solcelleanlæg.
René Skau Björnsson (S), 2010-04-21:
Ministeren siger, at vi bliver nødt til at finde pengene, men vi har én kasse, der er én kasse med penge i, og man kan så vælge at give skattelettelser, eller man kan vælge at sige, at der er nogle andre ting, man synes er vigtigere i vores velfærdssamfund.
Kristen Touborg (SF), 2006-04-27:
Derfor er vi altså nødt til at tage fat om nældens rod og få gjort noget ved det nu, og jeg håber så, at der trods alt bliver et flertal for i dag at gøre en i al fald rimelig indsats for, at forbrugerne kan tro på fødevaresikkerheden, også i fremtiden.
Marianne Jelved (RV), 2010-03-05:
Det vil jeg gerne kvittere for over for fru Marlene Harpsøe, for det er meget vigtigt for os, at vi også deltager i forhandlinger om taxameterstrukturen, og det er bl.a. derfor, vi gerne vil have det op her i Folketingssalen, som vi har det i dag, som et led i at drøfte professionshøjskolernes finansiering og deres muligheder for at leve op til også at dække udkantsområderne med uddannelse.
Svend Auken (S), 2003-12-04:
Der vil jeg gerne henvise til mine egne erfaringer som medlem af Kinas Råd for International Udvikling og Miljø, hvor et antal ministre og eksperter fra Kina, vel godt 15 stykker, og 15 udenlandske eksperter under forsæde af den kinesiske statsminister har til opgave at se på, hvordan man kan sikre en bæredygtig udvikling i Kina.
Mogens Jensen (S), 2014-11-19:
Og det er rigtigt, at der bliver behov for at prioritere – det gør der jo endnu mere, hvis nu Dansk Folkeparti skulle få magt her i landet, for så bliver der jo meget, meget færre penge at give til den humanitære indsats og til de allerfattigste og dem, der er udsatte udeomkring i verden
Gyda Kongsted (V), 1999-10-28:
Dette lovforslag er en del af regeringens finanslovforslag, som umiddelbart lyder fornuftigt med henblik på at give forældrene et større privat ansvar for deres egne børns forsørgelse, idet hovedsigtet er at nedsætte det offentliges udgifter mod en tilsvarende forhøjelse af den private betalingsdel af et barns forsørgelse.
Kim Edberg Andersen (NB), 2023-12-05:
Der bliver jeg bare nødt til at sige, at de fleste ældre mennesker jo er stolte mennesker, så når man sparer, at en assistent kører ud og lige ser, om der er gjort rent, og man spørger mig, når jeg sidder som 96-årig, om jeg får gjort nok rent, vil jeg jo nok svare ja.
Henning Hyllested (EL), 2013-03-19:
Hvad angår det konkrete tilfælde, må jeg spørge igen, ligesom jeg spurgte den socialdemokratiske ordfører: Hvad er det så lige ved den tekniske udvikling ved busser, siden 2009 i hvert fald, som gør, at nu kan man godt slippe farten løs, om jeg så må sige, eller i hvert fald forhøje den fra 80 km/t. til 100 km/t. for busser?
Pernille Rosenkrantz-Theil (S), 2024-01-23:
Lovforslaget betyder desuden også, at alle kommuner får mere fleksible regler for anvendelsen af de stedfortrædere, og det gælder både, når et medlem af udvalget eller stedfortræderen er forhindret i at møde i forhold til f.eks. langvarig sygdom, barsel eller andet, og det betyder altså, at kommunerne skal bruge mindre tid på at søge dispensationer for at kunne få flere stedfortrædere og ikke mindst at samle et beslutningsdygtigt børn og unge-udvalg.
Mikkel Bjørn (DF), 2025-04-11:
Regeringen siger, at det her lovforslag gør det lettere at udvise kriminelle, og det er rigtigt i enkelte tilfælde, men sandheden er også, at man samtidig lægger sig fuldstændig til rette i EU's regler uden så meget som at overveje at tage et politisk opgør med dem.
Lisbeth Bech Poulsen (SF), 2017-05-09:
Derfor synes jeg også, det er lidt ærgerligt, at man den måde frembringer alle mulige kunstige modsætningsforhold, for den her debat handler ikke om – der kan jeg i hvert fald tale på vegne af SF – at der ikke skulle være styring på økonomien fra Finansministeriets side, og at det ikke er Finansministeriets rolle at sikre, at budgetterne bliver overholdt.
Lone Dybkjær (RV), 2005-06-15:
Det Radikale Venstre har ligesom fru Pia Kjærsgaard stor tillid til kommunerne, men man kan jo godt på nogle områder sætte kommunerne i et næsten uløseligt dilemma, og her tænker jeg på det at give noget til mange og så det, at enkelte eller nogle få skal have noget, og mere specifikt tænker jeg på den nye grænse for refusionsordninger, hvor kommunerne skal betale fuldt ud til handicappede, nemlig 800.000 kr., og efterfølgende får meget lidt i tilskud, når det kommer til stykket.
Pernille Rosenkrantz-Theil (EL), 2002-05-23:
Ministeren bemærker, at indførelsen af krav om kønsopdelt lønstatistik efter regeringens opfattelse ikke er det mest hensigtsmæssige på nuværende tidspunkt, dette på trods af, at kravet ikke er et udtryk for en pludselig indskydelse.
Simon Emil Ammitzbøll (LA), 2011-02-25:
I Liberal Alliance synes vi, at det i forbindelse med de unge mennesker, som er under 25 år og derfor får en lidt lavere ydelse, fordi man gerne vil give dem et større incitament til at tage sig at arbejde, har været vigtigt at sikre, at vi i forhold til dem, der har visse psykiske lidelser, laver en parallelitet med de tilsvarende under 25 år på kontanthjælp.
Morten Messerschmidt (DF), 2008-11-12:
Med hensyn til den ærlige linje i fremtiden og nogle af de uærlige stræk i fortiden kan fru Helle Sjelle elaborere lidt over, hvorvidt det også gør sig gældende på euroområdet, eller om det er EU-politikken sådan generelt, der har været uærlig og nu skal til at være ærlig.
Jacob Jensen (V), 2025-02-26:
Helt generelt er der dog behov for, at vi får mere viden om de nationalt regulerede fiskebestande, i det her tilfælde stenbideren, og derfor har vi også i regeringen i vores udspil om fremtidens fiskeri lagt op til at igangsætte et arbejde med henblik på at kunne forbedre den biologiske rådgivning for netop de bestande, og det glæder jeg mig til at vi ser nærmere på i de politiske forhandlinger, som vi jo som bekendt allerede er i fuldt sving med.
Pernille Rosenkrantz-Theil (EL), 2003-01-14:
Så vil jeg også spørge, om Dansk Folkeparti kunne tænkes at ville være interesseret i at give skattelettelser til folkepensionisterne, som jo ikke har mulighed for at øge deres indkomst, eller om det er sådan, at de fortsat skal leve med det skattetryk, de har i dag.
Tom Behnke (KF), 2006-04-28:
Det er formuleret i retssikkerhedslovens § 5 som en forpligtelse for kommunerne til at behandle ansøgninger og spørgsmål om hjælp i forhold til alle de muligheder, der findes for at give hjælp til ansøgeren efter den sociale lovgivning, herunder også rådgivning og vejledning.
Gitte Lillelund Bech (V), 2000-11-30:
Jeg er nødt til at spørge den socialdemokratiske ordfører, om man i Socialdemokratiet har samme opfattelse som SF af, at fremdriften i udvidelsesforhandlinger faktisk er ved at være sat i stå, og at der er, jeg tror, det var grus i maskineriet, problemer med teknikken osv.
Poul Andersen (S), 2004-05-18:
her i dag, men det er altså sammenligneligt, og for S-togenes vedkommende er det jo fuldstændig korrekt, at det følger HUR, og de ligger omkring 50 pct., men DSB er faktisk oppe på ca. 30 pct. Ser man på sammenlignelige ydelser, så ligger stigningen for sådan noget som periodekort på 8,9 pct. for DSB og 12,4 pct. i 2004.
Søren Egge Rasmussen (EL), 2002-05-28:
Ved at fastlægge anvendelsesmuligheder i lokalplaner vil Enhedslisten sikre, at hele befolkningen får indflydelse på udviklingen i deres lokalområde i stedet for at overlade beslutningerne til de få, der har erhvervsbygninger eller mere end 30 ha jord. Regeringen har med sit lovforslag sat sig for at droppe nogle af de begrænsninger i planloven, som fastlægger, hvem der kan bygge hvor, og hvordan der må bygges bolig og erhverv.
Stinus Lindgreen (RV), 2023-06-01:
Det, jeg spørger om, er, hvordan ordføreren reagerer, når Lægeforeningen og de sundhedsfaglige personer i vores sundhedsvæsen siger, at vi har et problem, og at den måde, vi har lavet behandlingsgarantien på, faktisk skaber problemer; den gør, at man bruger sengepladser, ressourcer og personale uhensigtsmæssigt, og det er til skade for patienterne.
Frank Aaen (EL), 1997-11-04:
Tillid er jo en god ting, men man skal ikke nære blind tillid, og jeg har desværre ikke stor tillid til kemiindustrien, for kemiindustrien tjener altså penge på de sprøjtemidler, som vi andre bagefter skal bruge penge på at rense grundvandet for, og derfor synes jeg ikke, der skal gives penge til udvikling af nye sprøjtemidler.
Mette Hjermind Dencker (DF), 2012-04-24:
Nu har SF's ordfører lige været inde på, at hun ikke ønsker at blande sig i, hvordan de gør det ude i kommunerne, samtidig med at ordføreren også taler om en miljøvenlig færgedrift, og det kan vi i Dansk Folkeparti bestemt ikke være uenige i at vi skal gå ind og kigge på.
Jann Sjursen (KRF), 2002-12-03:
Men der må jeg jo bare konstatere - og det er selvfølgelig Socialdemokratiets egen afgørelse - at sådan opfatter man ikke tingene, men man skal ikke komme og bilde Folketinget og befolkningen ind, at her kan man ikke gøre andet end at trykke »ja« på knapperne, når det kommer til stykket.
Anni Svanholt (SF), 2000-12-05:
Vi går ud fra den tankegang, at vi naturligvis mener, at den offentlige service skal bestemmes af de folkevalgte i henholdsvis kommuner og amter, at det er dér, man tager diskussionerne om, hvilket serviceniveau man vil have, og at Folketinget så fastlægger vilkårene, rammerne og lovgivningen.
Charlotte Dyremose (KF), 2009-11-03:
Vi mener også, det er helt rigtigt at fasttømre den forsøgsordning, der har været i forbindelse med skolerne i Sydslesvig, da det jo er meget naturligt for mange af de her unge mennesker at fortsætte på en dansk uddannelse, fordi de jo faktisk hele vejen gennem deres uddannelsesforløb, uagtet at de bor og uddanner sig i Tyskland, går på danske skoler, og derfor er det rigtig fornuftigt at give dem muligheden for at kunne fortsætte i det regi lidt længere nordpå i det område.
Simon Emil Ammitzbøll (RV), 2005-05-27:
Hvis hr. Kamal Qureshis forudsætning er korrekt og Venstres liberale folketingsmedlemmer ikke får lov at stemme efter deres overbevisning, så kan jeg svare, at der ikke vil være nogen homoseksuelle, der lever i et registreret partnerskab, der kan adoptere børn, hvis lovforslaget bliver nedstemt.
John Vinther (KF), 1999-03-05:
Vi deler Kristeligt Folkepartis ønske om at sikre bedre muligheder for at kunne arbejde på deltid, og vi opfordrer i øvrigt parterne på arbejdsmarkedet til i deres overenskomster at sikre en langt større fleksibilitet i tilrettelæggelsen af arbejdstiden for den enkelte medarbejder.
Pia Kjærsgaard (DF), 2023-11-30:
Jamen så er det jo Lindholm, som jeg kan huske fra valgkampen at hr. Peter Skaarup, Danmarksdemokraterne, som er opstillet i Sjællands Storkreds, ikke ville gå med til, men så blev sat på plads af fru Inger Støjberg, som syntes, det var en rigtig god idé, at vi stadig væk havde Lindholm.
Pia Kjærsgaard (DF), 2006-12-07:
Jeg forstår ikke, hvorfor hr. Jan Petersen er så deprimeret og til tider aggressiv, for det må jo være dagen, hvor Danmarks fremtid er tilrettelagt: En regering bestående af Socialdemokratiet og SF, og så er der måske nogle andre, der kan få lov at hægte sig på som støttepartier efterfølgende.
Inger Støjberg (V), 2016-10-26:
Når vi i dag har grænsekontrol, er det jo netop, fordi der ikke er styr på de ydre grænser til Europa, og fordi der er en risiko for ophobning af illegale immigranter i Danmark, altså personer, der er forhindret i at rejse videre fra Danmark til Sverige eller til andre nordiske lande.
Martin Lidegaard (RV), 2005-10-12:
Men jeg kan ikke lade være med at tænke på, når nu jeg står over for Venstres ordfører: Vil det ikke være mere rimeligt sådan i demokratiets og selvstyrets og decentraliseringens ånd, at vi sagde, at vi gerne vil give et løft til daginstitutionerne, men at kommunerne skal vurdere, om de penge bedst bruges til at nedsætte taksterne, til en særlig indsats for de svageste børn eller til gratis mad i vuggestuerne?
Niels Helveg Petersen (RV), 2004-06-01:
Det er også her, der er høje priser at hente, og boligerne skal jo sælges til markedspris, så derfor tror jeg, vi vil komme til at se, at det er i de områder, de almene boliger bliver købt og solgt, og det vil efter min mening ikke være nogen fordel.
Mette Frederiksen (S), 2002-03-15:
Vi ønsker ikke blindt en forlængelse af barselorloven og udvidelse af andre orlovsmuligheder, hvis ikke det her Folketing forpligter sig til at sikre, at der er ligeløn mellem kønnene, for så har en forlængelse af barselorloven kun ét resultat, nemlig kvinderne hjem til kødgryderne, og det ønsker vi ikke at bidrage til, hvorfor det her jo er et frontalt angreb også på de muligheder, der ligger i forlængelse af barselorloven.
Pia Kjærsgaard (DF), 2002-10-03:
I Rigspolitiets nyeste rapport beskrives det betændte miljø, der er gangsternes dagligdag: drab, drabsforsøg, grov vold, trusler, hasardspil, narko, røveri, smugling, tyveri, bedrageri, afpresning, kvindehandel, voldtægt.
Christian Poll (ALT), 2016-05-12:
Så vil jeg bare lige afslutningsvis opfordre ministeren og regeringen til at lytte til de mange gode anbefalinger og råd, der kommer fra Klimarådet, regeringens egne klimarådgivere, der kommer med nogle rigtig gode råd i forhold til f.eks. reduktionsmål, PSO-ordning osv.
Leif Lahn Jensen (S), 2009-05-26:
Jeg vil lige gøre hr. Knud Kristensen opmærksom på, at forskellen mellem regeringen og VKO og oppositionen lige netop er, at mens regeringen stort set kun går efter, hvad der er populært, går vi efter, hvad der er nødvendigt og vigtigt for at bevare et godt velfærdssamfund, for det er vi nemlig ikke ligeglade med.
Erik Mortensen (S), 2003-02-27:
Som sagt vil vi ikke afvise det på forhånd, men der er altså en del løse ender, som vi gerne vil have undersøgt, bl.a. det med gebyret på 300 kr. Ministeren siger jo i lovforslaget, at det her rent faktisk er en fremrykning af kontrollen, det vil sige, at enten man laver kontrolarbejde efter selvangivelsen er indsendt, eller man laver det før, må komme ud på et.
Gitte Lillelund Bech (V), 2003-02-05:
Med ændringerne lægges op til en kombination af central opstramning af folkeskolens indhold og øget kommunalt selvstyre, hvad angår folkeskolens rammer, og det er helt i tråd med Venstres ønsker. Jeg vil kort fremhæve nogle enkelte dele af denne folkeskolelov, som vi i Venstre har lagt meget vægt på.
Lars Barfoed (KF), 2014-10-24:
Jeg er opmærksom på, at der er forhandlinger i gang, ikke mindst i den internationale søfartsorganisation, IMO, men det går for langsomt. Som vi ser det i Det Konservative Folkeparti, er der behov for, at vi får lavet nogle regler for de her krydstogtsskibe, der sejler med hundredvis af krydstogtspassagerer i meget øde egne, hvor det er helt umuligt, uanset hvor meget vi opruster vores redningsberedskab, at redde de mange mennesker, hvis det sker en alvorlig ulykke.
Lene Espersen (KF), 2005-05-25:
Det, jeg sådan synes der har været mest tankevækkende ved denne her debat, er, at hr. Søren Pind har rejst et spørgsmål, hvor løsningen i hvert fald ikke er en, som regeringen kan støtte, men hvor den socialdemokratiske retsordfører jo meget klart siger, at det er i København, der er et kæmpestort problem.
Jan E. Jørgensen (V), 2025-04-11:
Jeg bliver simpelt hen bare nysgerrig efter at høre, hvordan fru Mai Mercado har det med at blive omfavnet i den grad af Alternativet, altså at fru Sascha Faxe mener, at er der to, der står sammen i dansk forsvarspolitik, så er det Alternativet og Det Konservative Folkeparti.
Jørgen Arbo-Bæhr (EL), 2006-02-10:
Jeg synes også, det er bemærkelsesværdigt, når man i januar måned i Arbejdsmarkedsudvalget kan få et brev fra en ansat i Arbejdstilsynet – som af gode grunde er nødt til at være anonym – som påpeger, hvordan forholdene er i Arbejdstilsynet, der burde være dem, der var de varmeste fortalere og forkæmpere for arbejdsmiljøet og for, at man kom ud og besøgte den enkelte arbejdsplads, når der var behov for det.
Lene Espersen (KF), 2005-06-07:
Så vil jeg sige til hr. Søren Krarup, at jeg ikke tror, at der er nogen uenighed mellem os, og at jeg faktisk ikke tror, at der er meget uenighed her i Folketingssalen, for vi ønsker alle sammen, at der skal være rigtig gode muligheder for, at folk med forskellig religiøs og kulturel baggrund bliver integreret i det danske samfund.
Per Clausen (EL), 2008-04-23:
For allerede inden det her udspil havde statsministerens jo sagt, at den amerikanske præsident var en sand miljøforkæmper, og da det her udspil kom, var statsministerens reaktion jo også, at det er et skridt i den rigtige retning, og at det ser meget fornuftigt ud, og måske er det ikke helt tilstrækkeligt, men det er i hvert fald alligevel meget godt.
Hans Andersen (V), 2003-11-18:
Med dette forslag ønsker SF at sikre samspillet mellem servicelovens §§ 71-78 og 84 samt pensionslovens bestemmelser om bistands- og plejetillæg, så personer mellem 18 og 65 år efter behov får hjælp til praktiske formål: pleje, overvågning, ledsagelse samt vedligeholdelse af fysiske færdigheder.
Pernille Skipper (EL), 2012-05-25:
Vi mener sådan set, sådan som jeg også kan forstå at Dansk Folkeparti med det her forslag mener, at den høje levetid og de gode forhold, som de fleste forældre kan tilbyde et barn her i Danmark, taler for, at langt flere barnløse skal have mulighed for at få det barn, som de drømmer om, og at langt flere børn skal have mulighed for at komme hertil.
Pia Christmas-Møller (KF), 2007-10-04:
Det gælder arbejdet med globaliserings- og forskningsindsatsen, det gælder arbejdet med skattepakken og finansloven, og det gælder ikke mindst arbejdet med kvalitetsreformen, hvor vi lægger vægten på ledelse, tillid og ansvar frem for på kontrol og bureaukrati.
Brian Mikkelsen (KF), 2013-05-28:
Jeg hørte for øvrigt til de mennesker, som ikke fik tegnet sådan en konkursforsikring og krydset af i rubrikken, så jeg var blandt de 94 pct., som mistede nogle familiebilletter, da jeg skulle rejse med familien med Cimber Sterling, men det var jo så mit eget personlige valg.
Eva Kjer Hansen (V), 2007-05-29:
Det er et samarbejde mellem Socialministeriet, Erhvervs- og Byggestyrelsen og med bidrag fra Sundhedsstyrelsen, og det går ud på grundigt at informere kommunerne om, hvad de har ansvar for, hvad de har pligt til, og simpelt hen give en grundig gennemgang af hele regelsættet, gøre det gennemskueligt og også med konkrete eksempler vejlede kommunerne om, hvordan de allerbedst griber de problemer an, som de møder.